**Kokkuvõte kohtumisest justiitsminister Hanno Pevkuriga 8.05.2013**

Kohtumisel osalesid:

* Justiitsministeerium: minister Hanno Pevkur, kantsler Margus Sarapuu, asekantsler Kai Härmand, ministri nõunik Kätlin Ots
* AVP ümarlaud: Hille Hinsberg, Linnar Viik, Liia Hänni

Liia Hänni selgitas AVP ümarlaua motiive kohtumiseks justiitsministriga, milleks on süvendatud koostöö justiitsministeeriumiga järgmistel teemadel:

* AVP siseriikliku protsessi koordineerimise küsimused;
* AVP tegevuskava Justiitsministeeriumi valitsusala sisuliselt puudutavad tegevused (õigusloome korraldus, korruptsiooni vältimine)

Minister selgitab olukorda AVP poliitilise juhtimisega, kus raske on leida ühte vastutajat, sest tegevustega on hõlmatud erinevad ministeeriumid. Kaasamise süsteemis probleeme ei näe, ministeeriumide suutlikkuse arendamine on käsil. Kaasamine edeneb, on mitmeid häid näiteid.

Ümarlaua esindajad peavad vajalikuks suuremat selgust, kuidas AVP protsessi siseriiklikult koordineeritakse ja on varasemalt teinud ettepaneku vastava valitsuskomisjoni moodustamiseks.

*Koordineerimise küsimuses arutelu konkreetse tulemuseni ei jõudnud.*

Ümarlaua esindajad näevad probleeme õigusloomeprotsessi ja kaasamise korralduses, millele viitab ka Riigikantseleis valmiv kaasamise ülevaade. Eelnõude ettevalmistamise korraldus on reguleeritud erineval tasemel õigusaktidega ja mittetäielikult (sisustamata on avaliku konsultatsiooni etapp). Omavahel on seostamata mõjude hindamine ja kaasamine. Mõistete ebamäärasuse tõttu rakendatakse olemasolevaid juhendeid eri ministeeriumides erinevalt. Vajalik on saavutada õigusloomeprotsessi suurem selgus ja läbipaistvus, millele võiks kaasa aidata põhimõtteliste küsimuste reguleerimine seaduse tasemel.

Ministeeriumi esindajad möönavad , et olemasolevat süsteemi on vaja selgemini kirjeldada, aga seaduse tasemel regulatsioon võib kaasa tuua liigse jäikuse.

*Arutelu tulemusena otsustatakse moodustada töörühm, et arutada konkreetsemalt avatud õigusloomga seonduvaid küsimusi. Initsiatiivi võtab Kai Härmand, kaasatakse Riigikantselei ja AVP ümarlaua esindajad.*

Linnar Viik tõstatab AVP rahvusvahelise mõõtme teema ja rõhutab vajadust poliitilisel tasemel aktiivselt Eestit esindada. Justiitsministri pädevuses on teemasid, milles Eesti kogemus rahvusvaheliselt huvi pakub (internetivabadus, kaasav õigusloome, valitsemise läbipaistvus). Eestil tuleks kavandada osalemine AVP rahvusvahelise tasandi initsiatiivides ja vastavad omapoolsed algatused.

*Arutelu tulemuseka on minister on nõus tema valdkonda puudutavates initsiatiivides aktiivselt kaasa lööma*.

*AVP rahvusvahelise tasandi algatuste aruteluks on vaja korraldada eraldi nõupidamine, millesse tuleb kaasata välisministeerium ja teised võimalikud asjaosalised. Nõupidamise korraldamine jääb AVP ümarlaua ülesandeks.*

Kokkuvõtte koostas: Liia Hänni

8.05.2013